In nomine summæ et individuæ Trinitatis, Patris, et Filii, et Spiritus sancti. Quoniam consuetudinarium est, et ab prædecessorum nostrorum ductum industria, ut ea quæ perpetuæ memoriæ comendanda videntur, litterarum tradantur custodiæ, dignum duximus ea quæ subinferuntur, ne oblivione dispereant, ne vel quod inde legitime actum est, quandoque aliqua immutetur fraudulentia, in hujus Cartæ sinu fideliter recondere. Ego igitur Robertus almæ sedis Lingonicæ Dei nutu Episcopus, dum in matris Basilicæ gremio, nobis a Christo collatæ degeremus, et secundum nostrum dogma una cum fidelibus præfatæ Ecclesiæ de statu et profectu illius, cum consilio et voluntate eorum unanimiter tractaremus, affuit etiam inter eos amicus noster Besuensis Ecclesiæ Abbas Domnus Stephanus, nostram benignitatem humiliter expetens, quatenus Capellam, quæ est in castello Montis-Salvionis sita, ad Ecclesiam de Albiniaco pertinentem in honore sanctæ Dei Genitricis dedicatam, sancto Petro Besuensis Ecclesiæ per instrumenta apicum concedere, et misericorditer largiri non dedignaremur. Cujus nos justam, et rationabilem peticionem libenter suscipientes, hoc quod pie et racionabiliter postulavit, per consilium fidelium nostrorum, recto ordine ad effectum perducere curavimus. Dantes et concedentes suprascriptam capellam salvis omnibus Lingonensis Ecclesiæ consuetudinibus. Ea tamen conditione, ut capellanus eidem capellæ inserviat, et beneficiarios usus ab ipso Abbate Besuensi habeat et possideat. Ut autem hujus nostræ concessionis testamentum futuris temporibus conservetur, et absque diminutione, aut immutatione aliqua custodiatur, manu propria eam firmamus, et Archidiaconorum nostrorum firmandam tradimus. Signum Gocelmi Archidiaconi. Wilenci Archid. Hugonis Archid. Almarici Archid. Warnerii Archidiac. Acta sunt hæc Lingonis plenaria Synodo, Romanæ sedis Paschali Apostolatum gubernante, Philippo Regnante, Rotberto Episcopo Lingonensem Ecclesiam regente, Stephano Cancellario. Duranno Notario, suas vices utroque exhibente.